DA Den Europæiske Unions Tidende C 274/19

Appel iværksat den 10. august 2010 af Europa-Kommissionen til prøvelse af dom afsagt af Retten (Sjette Afdeling) den 9. juni 2010 i sag T-237/05, Éditions Odile Jacob SAS mod Kommissionen

(Sag C-404/10 P)

()

2010/C 274/30

Processprog: fransk

Parter

Appellant: Europa-Kommissionen (ved B. Smulders, O. Beynet og P. Costa de Oliveira, som befuldmægtigede)

De andre parter i appelsagen: Éditions Odile Jacob SAS og Lagardère SCA

Appellanten har nedlagt følgende påstande

— Dom afsagt af Retten den 9. juni 2010 i sag T-237/05, Éditions Odile Jacob SAS mod Kommissionen ophæves, for så vidt som den annullerer Kommissionens beslutning af 7. april 2010, hvorved der blev meddelt afslag på aktindsigt i dokumenter om kontrol med virksomhedssammenslutninger, sag COMP/M.2978.

— Det af indstævnte anlagte søgsmål for Retten forkastes, og der træffes endelig afgørelse vedrørende de spørgsmål, der er genstand for nærværende appel.

— Indstævnte tilpligtes at betale Kommissionens omkostninger for førsteinstansen og under appelsagen.

Anbringender og væsentligste argumenter

Kommissionen har fremført to anbringender til støtte for appellen.

Med det første appelanbringende har appellanten gjort gældende, at Retten har fortaget en fejlagtig fortolkning af Rådets forordning (EF) nr. 1049/2001 (1), idet den ikke med henblik på en fortolkning af undtagelsen om aktindsigt iagttog bestemmelserne i Rådets forordning nr. 4064/89 (2) om kontrol med virksomhedssammenslutninger. De almindelige regler om aktindsigt bør nemlig tage hensyn til de særlige procedurer på konkurrenceområdet og til de garantier for fortrolig behandling af oplysninger, som stilles over for de virksomheder, der er berørt af en fusion.

Med det andet appelanbringende, som indeholder fem led, har Kommissionen gjort gældende, at Retten har fejlfortolket artikel 4, stk. 2 og 3, i forordning nr. 1049/2001, idet den har fastslået, at appellanten var forpligtet til at foretage en konkret og individuel undersøgelse af hvert af de i anmodningen om aktindsigt omhandlede dokumenter, selv i tilfælde, som helt åbenbart er omfattet af en undtagelse (første led). Kommissionen har ligeledes anfægtet Rettens restriktive fortolkning af undtagelsen vedrørende beskyttelse af formålet med inspektioner, undersøgelser og revision, hvorefter denne undtagelse ikke finder anvendelse efter Kommissionens vedtagelse af beslutningen om at afslutte den administrative kontrolprocedure af en fusion (andet led). Appellanten har derudover anført, at Retten har gjort sig skyldig i en åbenbart fejlagtig retsanvendelse, idet den for det første fastslog, at Kommissionen skal foretage en konkret og individuel undersøgelse af dokumenterne med en beskrivelse af hvert dokuments indhold, og for det andet, at der skal foretages høring af tredjemænd, uanset at undtagelsen om beskyttelse af forretningsmæssige interesse klart finder anvendelse (tredje led). Kommissionen har derudover gjort gældende, at Retten har begået en retlig fejl, idet den annullerede Kommissionens beslutning om afslag på aktindsigt i interne dokumenter, da disse dokumenter er omfattet af anvendelsesområdet for undtagelsen vedrørende »beslutningsprocessen« i artikel 4, stk. 3, andet afsnit (fjerde led). Appellanten har endelig gjort gældende, at der er sket en fejlfortolkning af forordningens artikel 4, stk. 6 (femte led).

(1) Forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).

(2) Forordning nr. 4064/89 af 21.12.1989 om kontrol med fusioner og virksomhedsovertagelser (EFT L 395, s. 1).